Nóg ŉ SA onnie verdwyn in ViëtnamMushfiq Daniels. (Foto: Facebook) Die familie van Mushfiq Daniels (28) van Surrey Estate in Kaapstad is rasend van bekommernis nadat hy weke gelede vermis geraak het in Viëtnam waar hy as Engels-onderwyser klasgee. Daniels is op 5 Julie vir die laaste keer gesien in die Phu Nuan-distrik in Ho Chi Minh City. ŉ Vriendin het Daniels glo langs die pad gesien en opgemerk dat hy ontsteld en gedisoriënteerd voorkom. Volgens inligting op die Facebook-blad wat opgestel is om in die soektog na Daniels te help, is die vermoede dat hy ŉ emosionele ineenstorting gehad het. IOL berig Daniels se ma, Faheema, sy twee broers en nog ŉ familielid is tans in Viëtnam om na hom te soek. Sy familie het verskeie polisiestasies besoek en met plaaslike inwoners gepraat. Daniels se verdwyning is ook by die Suid-Afrikaanse ambassade in die land aangemeld. Die familie het vroeër die week mense versoek om veral rondom moskees in Ho Chi Minh City op die uitkyk te wees vir Daniels. Hulle sê dit is moeilik om wenke van mense wat hom moontlik gesien het te verifieer, aangesien daar nie kringtelevisiekameras in die stad is nie. Die taalverskil bied ook vir die Daniels-familie ŉ reuse-uitdaging in hul soektog na Mushfiq. Maroela Media het vroeër berig oor John Bothma, ook ŉ Suid-Afrikaanse onderwyser, wat al twee maande lank in Viëtnam vermis word. Bothma se ma, Coleen, het op 15 Mei vir die laaste keer met haar seun gepraat voordat sy familie sedert 18 Mei hom nie meer in die hande kon kry nie. John Bothma (Foto: Facebook) Daar was aanvanklik ŉ betaalde vliegkaartjie vir Bothma om op 1 Junie huis toe te kom. Dié kaartjie is toe na 18 Junie gewysig in die hoop dat hy dan sy opwagting in Suid-Afrika sou maak, maar toe hy nie opdaag nie, is dié kaartjie gekanselleer. Santjie Dixon, Bothma se tannie, het vanoggend aan Maroela Media gesê daar is steeds geen nuwe inligting oor Bothma nie. “Dit is nou al lank wat hy vermis word. Interpol en die ambassade werk aan die saak,” sê sy. “Die ergste is al die geraas van die publiek sonder enige konkrete inligting asook verkeerde inligting. Ek gaan self Maandag ŉ leidraad opvolg en as dit iets oplewer, sal ons kan besluit [wat verder].” Om enige inligting aan Mushfiq Daniels se familie deur te gee rakende sy verdwyning, besoek die Facebook-blad hier. Vir wenke oor John Bothma se verdwyning, kan die familie hier gekontak word.